Christian Wedell-Neergaard (KF), 2006-04-05:
Gennem flere år har jordforureningsområdet givet anledning til betydelig bekymring, og det har det jo bl.a., fordi det har været amternes opgave at foretage oprydning og oprydningen har taget lang tid.
Der har været kolossalt lange ventetider, og samtidig er der jo dukket nye store jordforureningssager op, som fuldstændig blokerer budgettet.
Derfor har det været naturligt at tage det her område op til revision.
Derfor ligger der også flere års arbejde bag det lovforslag, som nu er fremsat; bag det står alle Folketingets partier undtagen Enhedslisten.
Det viser bare, at der her er gjort et særdeles grundigt stykke arbejde, som partierne har kunnet tilslutte sig.
Der sker noget næsten historisk, nemlig at man hæver en grænseværdi, som ikke længere fastsættes politisk, men nu fastsættes på baggrund af det mere præcise, nemlig i forhold til påvirkning af miljøet og påvirkning af sundheden.
Tjæregrænserne hæves til det tredobbelte, og det betyder, at en lang række grunde ikke længere optræder som forurenede.
Lettere forurenet jord skal ikke længere kortlægges, mange tusinde ejendomme vil ikke længere skulle kortlægges, og det er jo alle de steder, hvor der er en diffus forurening, som er uden betydning for miljø og sundhed.
Til gengæld skal der foretages en områdeklassificering for større områder med lettere forurening, og det er typisk i byerne.
Det betyder jo, at der frigøres midler, som har været brugt i forbindelse med hele registreringen af de lettere forurenede ejendomme, men de penge ryger jo ikke ud af jordforureningsområdet.
Jordforureningsområdet fastholder de budgetter, det hele tiden har haft, men nu kan man i højere grad koncentrere sig om indsatsen mod de store forureninger, som har betydning for grundvand og for sundhed.
Det er meget vigtigt, at man derved får mulighed for at speede arbejdet op, og at de tidsfrister, som jeg talte om før, kan blive noget kortere.
Arbejdet med jordforurening ligger jo i regionerne, hvilket er en af de opgaver, som regionerne blev pålagt ud over sundhedsopgaven.
I den forbindelse sker der en opstramning af tidsfristerne, således at borgerne får en større tryghed med hensyn til, hvornår de får svar på, om deres grund er forurenet.
For den enkelte boligejer sker der en kortlægning, og sker den, er det med oplysning om, hvilken risiko den konkrete forurening udgør, således at man kan informere eventuelt kommende ejere om situationen.
Lovforslaget tager særligt hensyn til arealer, der skal bruges til børn, og man kunne jo meget malende sige, at hvis barnet taber sin sut, samler den op og putter den i munden, ja, så skulle det jo også meget nødig udgøre en sundhedsrisiko for barnet.
Derfor er det naturligt, at især legepladser og daginstitutioner tages der særlige hensyn til.
Alt i alt en ny, afbalanceret og fornuftig regulering på jordforureningsområdet, hvor man forhåbentlig kommer de lange ventetider til livs og giver borgerne en større tryghed i form af mindre registrering af forurenede ejendomme.
Jeg siger ikke, at man vil sige: Fy, fy, det må I ikke.
Men jeg siger, at det ikke er forudsat.
Bemyndigelsen skal jo altså udmøntes på en måde, og der skal ligesom være et incitament til at skabe et fælleskommunalt videncenter.
Det kan selvfølgelig gøres på mange planer.
Jeg går ud fra, at når det bliver bragt op på den her måde, så er det sådan lidt mere formelt, at man altså laver et center, hvor man har en egentlig arbejdsdeling mellem flere kommuner, og det er altså ikke forudsat i kommunalreformen.